Åge Petter Christiansen

Åge Petter Christiansen (født 1950) er en norsk næringslivsleder, journalist og redaktør. Han har vært sjefredaktør i Vårt Land og redaksjonssjef i Dagbladet. I NRK arbeidet han blant annet som korrespondent i Stockholm.

Christiansen tok på 1970-tallet lærerutdannelse ved Elverum lærerhøgskole og dramautdannelse ved Bergen lærerhøgskole. Etter det har han studert økonomi og ledelse ved BI Senter for lederutdanning.

Han innledet sin yrkeskarriere i KFUK-KFUM der han var ungdomsarbeider, ungdomssekretær og til slutt landssekretær.

I 1980 begynte han som journalist i NRK, og arbeidet i nyhetsavdelingen, kulturavdeling og på distriktskontor. I 1985 fikk han stillingen som NRKs korrespondent i Stockholm.

Han arbeidet som politisk journalist i Dagbladet i 1987–1988 før han begynte i Vårt land. Der var han først redaksjonssjef, inntil han i 1989 ble ansvarlig redaktør. I 1991 begynte han nok en gang i Dagbladet, nå som redaksjonssjef fram til han i 1995 gikk over til stillingen som personaldirektør.

I år 2000 begynte han å arbeide med lederrekruttering for næringslivet, og i 2002 ble han partner og styreleder i firmaet Hodejegerne.

Christiansen har hatt en rekke verv innen presse-, kristenliv og fotball. Han har vært styreleder i Oslo redaktørforening, styreleder i Kirkens Bymisjon og styreleder i Vålerenga Fotball.Våre rådgivere, hodejegerne.no 

 Referanser 

Kategori:Norske journalister
Kategori:Norske redaktører
Kategori:Norske idrettsledere
Kategori:NRK-journalister
Kategori:NRK-korrespondenter
Kategori:Journalister i Dagbladet
Kategori:Vålerenga Fotball
Kategori:Personer fra Gjøvik kommune